Ego Herveus, comes, et Mathildis, uxor mea, comitissa Nivernensis, omnibus notum facimus tam præsentibus quam futuris, quod nos de testamento nostro sic ordinavimus, si de nobis in assumto crucis itinere humanitus evenerit. In primis, abbatiæ Pontigniaci, ubi sepulturas nostras elegimus, donamus nemus de la Seuz, in puram et perpetuam eleemosynam pro aniversariis nostris singulis annis faciendis. Simili modo et propter eamdem causam abbatiæ Quinciaci, præter alia quæ jam contulimus, viginti solidos censuales in pratis et agrifoliis, quos nobis eadem abbatia annuatim solvere tenebatur; abbatiæ Regniaci quod possint vindemiare vineas suas apud Clameciacum, sine banno, sicut petunt; abbatissæ et conventui de Rubeomonte vineam nostram, quam ibidem habemus; abbatiæ Boni-radii, pro anniversariis nostris annuatim faciendis, clausum novellarum vinearum, quas habemus apud Gachiacum........, capellæ nostræ de Druya, decem libratas reditus; capellæ nostræ de Sancto-Hilario, decem; capellæ nostræ de Discia, decem; capellæ nostræ de Duciaco, decem; capellæ nostræ de Cona, decem; capellæ nostræ de Cuysiaco, decem. Præterea, viginti mille libras, quas accepimus in testamento nostro, sic ordinavimus ut medietas illarum distribuatur per villas nostras hominibus nostris, et aliis quibus injurias intulimus et gravamen, unicuique, scilicet, secundum modum gravaminis. De alia medietate sic ordinavimus, ut duabus domicellis, quæ nobiscum pro Deo et pro nobis transfretaverunt, ducentæ libræ conferantur; quingintæ libræ, residuum, per manus delegatorum nostrorum pauperibus et personis, et locis, prout nobis et animabus nostris viderunt expedire, conferantur........ Actum, apud Januam-super-mare, anno Domini Mº CCº octavo-decimo, mense septembri.